Myndlistarhátíðin Sequences verður haldin hátíðleg í sjöunda skipti um helgina en hún hefst í dag og stendur til 19. apríl næstkomandi . Hátíðin , sem haldin er annað hvert ár , er eina hátíðin á Íslandi sem einblínir eingöngu á myndlist og hefur það að markmiði að skapa vettvang fyrir framsækna myndlist . Lögð er sérstök áhersla á tímatengda list á borð við gjörninga , hljóðlist og vídeólist . Opnunarhátíðin hefst í Kling & Bang kl. 17.00 en þar opnar sýning með verkum Carolee Schneemann , sem er heiðurslistamaður Sequences VII . Í dag mun Ragnar Helgi Ólafsson einnig sýna nýtt verk í nýju sýningarrými Nýlistasafnsins , Nýló Núllið , sem er í Bankastræti 0 þar sem áður var almenningsklósett . Einnig mun Sequences Baby Doll barinn opna í Mengi á Óðinsgötu .